ANC ontken reusebedrag vir verkiesingsveldtogMantashe en Lindiwe Zulu het Sondagaand die media te woord gestaan. Foto: ANA (Jonisayi Maromo) “Ons het ’n verslag ontvang oor die verkiesingsfinansies. Ek kan vir julle sê dat ons nie R1 miljard bestee het nie. Ons het nie eens die helfte daarvan uitgegee nie,” het Gwede Mantashe, sekretaris-generaal van die ANC, Sondagaand na afloop van ’n vier dag lange vergadering van die party se nasionale uitvoerende komitee gesê. “Ek wil dit daar los. Ons het nie R1 miljard aan die verkiesing bestee nie. Indien daar iemand daarbuite rondloop en dink ons het dit uitgegee omdat iemand so gesê het, wil ek aan daardie persoon om verskoning vra. Ons het wel baie geld aan die verkiesing bestee.” Nomvula Mokonyane, die ANC se verkiesingshoof, het glo gesê die regerende party het meer as R1 miljard aan hul veldtog bestee. Mokonyane, ook ’n lid van die nasionale uitvoerende komitee, het volgens berigte gesê die geld is bestee aan byeenkomste, om vrywilligers te betaal, T-hemde te koop en kandidaatlyste voor te berei.